Federigo II de Pruscia
Federigo II di Hohenzollern dito o Grande (ted. Friedrich der Große) re de Pruscia (Berlin 1712 - Castello de Sans-Souci 1786)
Figgio de Federigo Ghigermo I e de Sofia Dorotea de Hannover, o fu educao, segondo de precize dispoxiçioin do poæ, co-a mascima seveitæ: da-a rente a-o studdio accurao da ciu recente stoia œüropea e de l'economia politica, i ciu dúi eserciççi militæ. Ma Federigo, ch'o manifestava in contrasto co-e preferençe paterne un vivo interesse pe e lettie e pe a filozofia, o seppe formâse una cortua lettiaia, graçie ascì a-a compliçitæ do precettô, o calvinista françeize Duhan de Jandun. L'insofferença pe a sgrœuzzeçça e o formalismo militaresco de l'ambiente pruscian mœüon, into 1730, a decixon de Federigo de fuzzî da-o regno. Ma o tentativo o fallì e o fu ócaxon de ogni sciorta de efferateçça da parte do poæ ch'o l'aiva temúo un complotto contra a so persoña: Federigo o fu sottoposto a un processo davanti a un conseggio de guæra e rinserao inta forteçça de Küstrin. Chie, sciortio de prexon cegao a-a voentæ paterna, o fonse da uditô da cammia di demanni, aquistando una diretta esperiença di problemi amministrativi do regno, che finin pe interessálo profondamente. Spozaose into 1733 co-a prinçipessa Elizabetta Cristiña de Brunswick-Lüneburg-Bevern, da-a quæ o no l'ebbe eredi, e retiaose into castello de Rheinsberg, o l'ebbe torna l'ócaxon de dedicâse a-o studdio de lettie, circondandose de di lettiæ e de pensatoî, faotoî de nœuve idee inluministeghe. Chie o redizette ascì e Conscidérations sur l'état présent du corps politique de l'Europe e L'Antimachiavel, dimostrando a so spregiudicâ conoscença de problemi de cortua e de politica.
Succedúo a-o poæ o 31 mazzo 1740, a-a morte de l'imperatô Carlo VI o seppe trâ profito da-a difiççile poxiçion inta quæ a l'ea redúta l'Aostria a prœuvo a-a contrastâ succescion de Maia Texo pe mœuvighe guæra co l'intento de intrâ in possesso da Slexia. Dimostrandose geniâ condottê, o l'occupò Breslavia o 3 zen. 1741 e conseguio a vittoia de Mollwitz (10 de arvî), o l'ótègne da Maia Texo, assequeiâ da-i nemixi da ogni parte, co-a convençion de Klein-Schnellendorf (9 ott.) a Bassa Slexia. Repigiao quindi a guæra, co-o trattao de Breslavia (11 zugno 1742) o l'ótegne ascì l'âta Slexia e a contea de Glatz. A morte de Carlo VII de Bavea e e mai sopie spiançe de Maia Texo de ricuperâ a provinça perdua, spinzettan Federigo into 1745 a una nœuva guæra contra l'Aostria. E vittoie prusciañe de Hohenfriedberg, de Soor e de Hesselsdorf fun o preluddio a-a paxe de Dresda do 25 dexembre: Maia Texo a confermò a Federigo o possesso da Slexia, mentre o re de Pruscia o riconobbe comme imperatô o de lê majo, Françesco I.
Intanto o dava man a-a riorganizzaçion do stæto segondo i criteii de un intelligente, poxitivo inluminismo e int'o spiito do ciu reddeno acentramento: o costituì una forte e onesta magistratua pe l'applicaçion de un nœuvo codexo de procedúa (1747) e de un codexo civî (Corpus iuris fredericianum, 1745-51). O se interessò ascì a l'economia naçionâ incoragindo o commercio e l'industria (tescile prinçipalmente), favoindo l'agricortua con di travaggi de boniffega (a region de l'Oder tra Swinemünde e Küstrin) e de colonizzaçion.
Ma l'alliança fra Aostria e França (trattao de Versagge, 1756), scin a alloa nemighe, a convinse Federigo, za alliao da-o 16 zen. do mæximo anno a l'Inghiltæra, a prevegnî o concentrico attacco asburghico-borbonico, sostegnúo ascì da-a Ruscia. Ebbe coscì començo a guæra di Sett'anni. Costreito into 1756 a-a capitolaçion a Sassoñia ch'a l'aiva refiao de alliâse co-a Pruscia, Federigo o penetrò inta tarda primaveja do 1757 inta Boemia, o zonse scin a assediâ Praga, ma a sconfita, inflitaghe da-o Daun a Kolín o 18 de zugno, a l'óbligò a retiâse inta Sassonia. De lie, pe impedî o conzonzimento co-i Aostriachi, o se rivolse contra i Françeixi battendoli o 5 nov. a Rossbach, quindi a marce forçæ o tornò inta Slexia, o l'affrontò l'ezercito aostriaco doe votte superiô e o-o sconfisse a Leuthen (5 dex.). Ma a guæra a no l'ea ancon a-o so termine. Into 1758 i Rusci, doppo avei occupao Königsberg e a Pruscia Orientâ, ean a prœuvo a unise a-i Aostriachi: co-a vittoia de Zondorf (25 ag.), Federigo o l'impedì tâ evento. No coscì l'anno seguente. Battúo a Kunersdorf (12 ag. 1759), Federigo o l'ebbe l'esercito desfæto, o despiò definitivamente da so sciorte, e solo l'indecixon e o dezaccordio di aversai o sarvon da-a roiña. L'anno succescivo Aostriachi e Rusci occupon rispettivamente a Sassonia e o Brandeburgo, e pe trei giorni a mæxima Berlin. Malgraddo a vittoia de Federigo a Torgau (3 nov. 1760), a scituaçion a l'arestava squæxi insostegnibile, quande sorvevègne a morte da zariña Elizabetta e l'asceiza a-o trono de Pê III, grande ammiratô de Federigo, ch'o l'abbandonò l'Aostria strenzendo poco doppo un patto de alliança co-a Pruscia, co-a quæ o firmò a paxe into mazzo 1762. O 21 luggio 1762 Federigo o battè anco-ina votta i Aostriachi a Burkersdorf e meno de un anno doppo, o 15 zen. 1763, Maia Texo ascì a se rassegnò a poñe termine a-o conflíto co-a paxe de Hubertsburg. Federigo o l'ea sarvo, a Slexa a l'ea arestaa a-a Pruscia.
Inte questo longo periodo de guæra, Federigo o rivelò in pin e so qualitæ de organizzatô e de condotê, pe e quæ o l'occupa un posto preminente inta stoia de l'arte militâ. A cappo de un stato de soli doi mioin e mezo de abitanti e sença unitæ teritoiâ, Federigo o seppe creâ un ezercito ben addestrao, fæto de miliçie de leva obrigæ a-o serviçio, ma rafforçæ co-o merçenaiato. O l'alleggerì e ordenançe da cavalaja, o l'aomentò a proporçion di canoin legeri de l'artigiaja, o curò a manœuvrabilitæ de l'infantaja, sci da poei formâ a linnia de battaggia inte qualunque direçion. Federigo o ripreize da-o magisteio do Montecuccoli o prinçippio da "battaggia d'aa", saiv'a dî de l'açion frontâ, ma pronta a fâse ingugente, contra un'aa aversaia, derivandone a tattica de l'orde obliquo. O praticò in strategia l'offensciva ascì quande a guæra a l'ebbe di scopi politichi difenscivi, paralizzando coscì e mosse do nemigo; e pe aomentâ o raggio d'açion da so manœuvra strategica into campo di serviççi logisteghi, o ridusse i magazin fisci a soli depoxiti de fæña, incaregæ de rifornî i forni de campagna mobili. Inta segonda campagna da guæra di Sett'anni (da-o 1757 in da pœu) se deliniò perfetta l'attuaçion da manœuvra pe linnie interne, ch'a doveiva costituî o so caodœuvia, frûto di nomioxi accorzimenti logisteghi, organichi e tattichi.
Da-a guæra di Sett'anni Federigo o l'ea sciortio co-o paize prostrao. Con nœuva genialitæ o seppe promœuve l'œuvia de riconstruçion; o favoì l'agricortua e l'industria, o repigiò a colonizzâ e a bonificâ e regioin depresse. O no trascurò tuttavia de sarvaguardâ o prestiggio e a poxiçion de rilevo ch'o l'aiva procurao in Germania e in Œüropa a-o so regno a prexo di sacrifiççi sopportæ durante a guæra di Sett'anni. O l'esteize ancon o so dominio a-a Pruscia occidentâ in virtù da primma spartiçion da Polonia (1772), e in sce-i prinçipati de Ansbach e de Bayreuth a prœuvo a-a guæra de succescion de Bavea (paxe de Teschen, 1779). Sospettozo de l'Aostria, o promosse into 1785 una liga di prinçipi tedeschi (Fürstenbund) pe costituî un contrapeizo a-a politica de Gioxeppe II inte l'impeo.
Ni fu solo ommo politico e grande condotê de eserciti, ma ascì generozo sciben che incostante protettô de artisti, filozzofi, lettiæ. Ammiratô de Voltaire, o l'intreççò con lê una fitta corispondença, e o-o vosse con lê a Berlin into triennio 1750-53: doppo questo soggiorno, tuttavia, i so rapporti se guaston. Cortô da muxica, o fu valente flaotista e ascì compoxitô. O l'abellì Berlin e Potsdam de gexe, palaççi, castelli e di âtri edifiççi. O fu recugitô asciddo di œuvie d'arte prevalentemente françeize e rispondente a-o gusto do lieto e do piaxeive, che da pœu confluin into Kaiser-Friedrich-Museum de Berlin.
lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn